作者：黄升
词牌/韵律：摸鱼儿

paragraphs: 问山中、小桃开后，曾经多少晴雨。
遥知载酒花边去，唱我旧歌金缕。
行乐处。
正蝶绕蜂围，锦绣迷无路。
风光有主。
想倚杖西阡，停杯北望，望断碧云暮。
花知道，应倩蜚鸿寄语。
年来老子安否。
一春一到成虚约，不道树犹如此。
烦说与。
但岁岁、东风妆点红云坞。
刘郎老去。
待有日重来，同君一笑，拈起看花句。